Departament d'Interior, Relacions Institucionals i Participació
La Llei 10/1994, d'11 de juliol, de la policia de la Generalitat-mossos d'esquadra, regula a la secció 2 del capítol 1 del títol 3 el Consell de la Policia-Mossos d'Esquadra com a òrgan de representació paritària de l'Administració de la Generalitat i dels/de les membres del cos de mossos d'esquadra, amb les funcions que estableix l'article 53 de la mateixa Llei.
La representació dels/de les membres del cos al Consell, d'acord amb l'article 55, és la que resulti de les eleccions sindicals que a l'efecte s'han de realitzar, d'acord amb les normes de convocatòria i de desenvolupament de les eleccions que, segons l'article 60 de la Llei 10/1994, d'11 de juliol, han de ser establertes per mitjà d'un reglament.
Les darreres eleccions, realitzades l'any 2003, es varen fer de conformitat amb l'establert al Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives.
Des d'aquestes darreres eleccions, quatre noves promocions de personal funcionari del cos de mossos d'esquadra han fet realitat la continuació del desplegament a la major part del territori de Catalunya, amb l'arribada a comarques i localitats de tanta transcendència com les comarques del Vallès Oriental i del Vallès Occidental, les ciutats de Barcelona, L'Hospitalet de Llobregat, Badalona, Santa Coloma de Gramenet, i una bona part de la comarca del Baix Llobregat (Cornellà de Llobregat, el Prat de Llobregat, Esplugues de Llobregat...).
Aquest important creixement tant en nombre d'efectius com en desplegament territorial i, per tant, en el nombre de centres de treball, així com l'avaluació de les experiències obtingudes en l'anterior procés electoral, aconsellen millorar alguns aspectes tècnics del procés electoral recollits a l'esmentat Decret 135/2003, de 10 de juny, especialment pel que fa a les garanties del vot per correu.
També cal adequar, en el Decret esmentat, les competències de cada òrgan atesa la nova estructuració departamental de l'Administració de la Generalitat, com a resultat de la configuració del darrer Govern.
Atès que aquest Decret s'ha tramès a les organitzacions sindicals representants de la policia de la Generalitat-mossos d'esquadra, i que en data 18 de maig de 2007 el Consell de la Policia-Mossos d'Esquadra ha emès informe favorable sobre aquest Projecte, en el qual hi ha representació dels sindicats Autònom de Policia, Comissions Obreres, i de Policies de Catalunya, del Col·lectiu Autònom de Treballadors-Mossos d'Esquadra, i de les associacions professionals de la Policia Autonòmica de Catalunya i de l'Escala Superior de Mossos d'Esquadra;
Per tant, d'acord amb el dictamen de la Comissió Jurídica Assessora, en ús de les competències que atribueix la disposició final de la Llei 10/1994, d'11 de juliol, a proposta del conseller d'Interior, Relacions Institucionals i Participació, i amb la deliberació prèvia del Govern,
Es modifica la lletra g) de l'article 12.1 del Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives, la qual queda redactada de la manera següent:.g) Resoldre les sol·licituds de votació per correu i trametre el vot a la mesa electoral parcial que correspongui..
Es modifica l'apartat 3 de l'article 24 del Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives, el qual queda redactat de la manera següent:.24.3 En aquest mateix termini, s'ha de facilitar una còpia del cens a les organitzacions sindicals amb representació al Consell de la Policia-Mossos d'Esquadra..
Es modifica l'apartat 2 de l'article 28 del Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives, el qual queda redactat de la manera següent:.28.2 Es poden presentar reclamacions contra l'acord de proclamació de les candidatures el dia hàbil següent al de l'exposició de les llistes, davant de la mesa electoral coordinadora, que ha de resoldre les reclamacions en els dos dies hàbils següents a la data esmentada..Un cop proclamades les candidatures amb caràcter definitiu, la mesa electoral coordinadora posarà el cens electoral a disposició de les candidatures proclamades que el sol·licitin..
Es modifica l'apartat 2 de l'article 33 del Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives, el qual queda redactat de la manera següent:.33.2 L'acte de la votació s'ha d'efectuar en les meses electorals corresponents a cada elector/a i durant la jornada electoral, llevat del supòsit del vot per correu previst a l'article 34 d'aquest Decret..
Es modifica l'article 34 del Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives, el qual queda redactat de la manera següent:.Article 34.Vot per correu.34.1 Quan algun/a elector/a prevegi que en la data de la votació no es trobarà en el lloc on li correspon exercir el dret al sufragi, podrà emetre el seu vot per correu, amb la comunicació prèvia a la mesa electoral coordinadora, a qui sol·licitarà la documentació adient..Aquesta sol·licitud s'haurà de fer efectiva des de l'endemà de la convocatòria electoral fins a deu dies hàbils abans de la data en què s'hagi d'efectuar la votació..34.2 La sol·licitud s'haurà de fer personalment, d'acord amb el model normalitzat que figura com a annex 8 bis d'aquest Decret, amb l'exhibició del corresponent document acreditatiu de la identitat (TIP, DNI, permís de conduir o passaport en vigor) davant de les persones funcionàries dels serveis d'administració degudament habilitades per a aquesta funció en cada dependència policial..La persona funcionària del servei d'administració comprovarà les dades personals i la coincidència de la signatura en el document de sol·licitud de vot per correu (matriu i resguard) i en el document que s'exhibeixi acreditatiu de la identitat, i signarà en conformitat tant a la matriu com al resguard del document de sol·licitud..Tot seguit, amb el registre previ de la sol·licitud, la mateixa persona funcionària trametrà la matriu de la sol·licitud a la mesa electoral coordinadora i lliurarà el resguard a l'elector/a..34.3 Un cop la mesa hagi comprovat que la persona comunicant està inclosa en la llista d'electors, procedirà a anotar-hi la petició i se li trametran immediatament, a l'adreça que hagi indicat en la sol·licitud, les paperetes electorals i el sobre on ha d'introduir la papereta del vot..34.4 L'elector/a ha d'introduir la papereta que ha triat al sobre corresponent.
Després, ha d'introduir aquest sobre tancat en un altre de més gran juntament amb l'original del resguard de la sol·licitud del vot per correu i la fotocòpia del document acreditatiu de la identitat exhibit en el moment de la sol·licitud, i enviar-ho per correu certificat a la mesa electoral coordinadora, indicant la persona remitent..Una vegada la mesa electoral coordinadora hagi rebut el sobre certificat, el/la secretari/ària l'ha de trametre a la mesa electoral corresponent per tal que el dia de la votació el/la president/a procedeixi a la seva obertura i, un cop identificat l'elector/a, introdueixi la papereta a l'urna electoral i declari expressament que s'ha votat..34.5 Els vots per correu rebuts per la mesa electoral seran introduïts a l'urna pel/per la president/a de la mesa, un cop finalitzat el termini horari previst per al vot presencial, amb la comprovació prèvia que aquests vots s'han emès complint tots els requisits.
Si la correspondència electoral es rep amb posterioritat a la finalització de la votació, no es computarà el vot ni es tindrà com a votant l'elector/a, es destruirà el sobre sense obrir i es deixarà constància d'haver-ho fet..34.6 En el cas que un/a elector/a que hagués sol·licitat el vot per correu comparegués a votar personalment i així ho manifesti el dia de la votació, podrà votar.
Si la mesa hagués rebut el vot per correu del mateix elector, l'invalidarà i el destruirà sense obrir el sobre i farà constar aquesta incidència a l'acta..
La disposició addicional única del Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives, passa a ser la disposició addicional primera, i s'afegeix una disposició addicional segona, la qual queda redactada de la manera següent:.D'acord amb el Decret 421/2006, de 28 de novembre, de creació, denominació i determinació de l'àmbit de competència dels departaments de l'Administració de la Generalitat de Catalunya, les referències que es fan en aquest Decret al Departament de Treball, Indústria, Comerç i Turisme, i al Departament de Justícia i Interior, s'han d'entendre fetes al departament competent en matèria de treball i al departament competent en matèria de seguretat, respectivament..
S'afegeix una disposició addicional tercera al Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives, la qual queda redactada de la manera següent:.D'acord amb el Decret 479/2006, de 5 de desembre, d'estructuració del Departament d'Interior, Relacions Institucionals i Participació, les referències que es fan en aquest Decret a la Direcció General de Seguretat Ciutadana s'han d'entendre fetes a la Direcció General de Policia..
En el supòsit que a l'entrada en vigor d'aquest Decret s'hagi promogut la realització d'eleccions sindicals dels representants del cos de mossos d'esquadra al Consell de la Policia-Mossos d'Esquadra, i encara no s'hagi publicat la llista definitiva d'electors a què fa referència l'article 25.2 del Decret 135/2003, de 10 de juny, seran d'aplicació al procés electoral en curs les disposicions d'aquest Decret pel que fa a les actuacions que s'hagin de realitzar amb posterioritat a la seva entrada en vigor.
De conformitat amb el que disposa el paràgraf anterior, les sol·licituds de vot per correu que encara no hagin formulat els electors en el moment de l'entrada en vigor s'hauran d'ajustar a les previsions d'aquest Decret, i en cap cas serà d'aplicació la possibilitat de votar en una mesa electoral distinta a la corresponent a l'elector.
Es deroguen l'article 35 i la disposició transitòria del Decret 135/2003, de 10 de juny, sobre normes reguladores de les eleccions dels representants del cos de mossos d'esquadra al Consell de la Policia-Mossos d'Esquadra i designació d'organitzacions sindicals representatives.
Aquest Decret entrarà en vigor el mateix dia de la seva publicació al Diari Oficial de la Generalitat de Catalunya.
Conseller d'Interior, Relacions Institucionals i Participació